襄陽古樂府二首 襄陽樂
作者：蘇轍
朝代：宋

paragraphs: 誰言襄陽苦，歌者樂襄陽。
太守劉公子，千年未可忘。
劉公一去歲時改，惟有州南漢水長。
漢水南流峴山碧，種稻耕田泥沒尺。
里人種麥滿高原，長使越人耕大澤。
澤中多水原上乾，越人爲種楚人食。
火耕水耨古常然，漢水魚多去滿船。
長有行人知此樂，來買槎頭縮項鯿。